***NEPOTRJENO VODILO***

1V imenu Očeta in Sina in Svetega Duha. Amen.

2To je življenje, po evangeliju Jezusa Kristusa, za katerega je brat Frančišek prosil gospoda papeža Inocenca, da mu ga dovoli in potrdi. In on ga je dovolil in potrdil zanj in za njegove brate, sedanje in prihodnje.

3Brat Frančišek, in kdorkoli bo na čelu tega reda, naj obljubi pokorščino in spoštovanje papežu gospodu Inocencu in njegovim naslednikom. Drugi bratje so se dolžni pokoravati bratu Frančišku in njegovim naslednikom.

***I. Bratje naj živijo v pokorščini, brez lastnine in v čistosti***

1Vodilo in življenje teh bratov je v tem, da živijo v pokorščini, čistosti in brez lastnine; in da se držijo nauka ter stopinj našega Gospoda Jezusa Kristusa, ki pravi: 2“Če hočeš biti popoln, pojdi in prodaj vse *(prim. Lk 18,22)*, kar imaš, ter daj ubogim in imel boš zaklad v nebesih; potem pridi in hodi za menoj” *(Mt 19,21)*; 3in: “Če kdo hoče priti za menoj, naj se odpove sam sebi in vzame svoj križ ter hodi za menoj” *(Mt 16,24)*; 4pa tudi: “Če kdo pride k meni in ne sovraži svojega očeta in matere in žene in otrok in bratov in sester, vrh tega tudi svojega življenja, ne more biti moj učenec” *(Lk 14,26)*; 5ter še: “Vsak, kdor bo zapustil hišo ali brate ali sestre ali očeta ali mater ali ženo ali otroke ali njive zaradi mene, bo prejel stokratno in dobil v delež večno življenje” *(Mt 19,29)*.

***II. Sprejem bratov in njihova obleka***

1Če kdo po božjem navdihu hoče sprejeti takšno življenje in pride k našim bratom, naj ga ti prijazno sprejmejo. 2In če vztraja v odločitvi, da sprejme naše življenje, naj se bratje zelo varujejo vsakršnega vmešavanja v njegove časne zadeve, pač pa naj ga čimprej predstavijo ministru. 3Minister naj ga prijazno sprejme, ga opogumi in mu skrbno obrazloži način našega življenja. 4Nato naj kandidat, če hoče in to duhovno ter brez ovir more, proda vse, kar ima, in se potrudi, da vse razdeli ubogim.

5Bratje in minister bratov naj pazijo, da se nikakor ne bodo vmešavali v njegove stvari; 6tudi naj ne sprejmejo prav nobenega denarja, ne sami ne po kakem posredniku. 7Če pa živijo v stiski, morejo bratje za nujne potrebe sprejeti kako pomoč kakor drugi ubogi, le denarja ne.

8Ko se kandidat vrne, naj mu minister da za leto dni obleko preizkušnje, in sicer dve tuniki brez kapuce, pas, hlače ter kaparon, ki sega do pasu. 9Ko mine leto dni in s tem čas preizkušnje, naj ga sprejmejo v pokorščino. 10Poslej mu po odločbi gospoda papeža ne bo več dovoljeno prestopiti v drug red niti “pohajati zunaj pokorščine”. Po evangeliju namreč “nihče, kdor položi roko na plug in se ozira nazaj, ni pripraven za božje kraljestvo” *(Lk 9,62)*.

11Če bi prišel kdo, ki svojega imetja ne more razdeliti brez ovire, a ima nadnaravne nagibe, naj imetje zapusti, in to bo zadostovalo. 12Nihče naj ne bo sprejet proti obliki in predpisom svete Cerkve.

13Drugi bratje pa, ki so že obljubili pokorščino, naj imajo eno tuniko s kapuco in drugo brez kapuce, če je potrebno, ter pas in hlače. 14Vsi bratje naj nosijo preprosta oblačila, ki jih morejo krpati z raševino in drugimi zaplatami, z božjim blagoslovom. Gospod namreč pravi v evangeliju: “Tisti, ki se imenitno oblačijo in živijo razkošno ter nosijo mehka oblačila, so v kraljevih dvoranah” *(Mt 11,8)*.

15Četudi bi jim kdo očital, da so hinavci, naj ne prenehajo delati dobro in naj ne iščejo dragih oblek na tem svetu, da bodo mogli imeti oblačilo v nebeškem kraljestvu.

***III. Molitveno bogoslužje in post***

1Gospod govori: “Ta rod hudih duhov se ne da izgnati drugače kot s postom in molitvijo” *(Mr 9,28)*; 2in spet: “Ko se postite, ne bodite čemerni hinavci” *(Mt 6,16)*.

3Zato naj vsi bratje, kleriki in laiki, opravljajo molitveno bogoslužje, hvalnice in molitve, kakor je predpisano. 4Kleriki naj opravljajo molitveno bogoslužje za žive in rajne po običaju klerikov. 5Zaradi pomanjkljivosti in malomarnosti bratov naj vsak dan molijo: “Usmili se me Bog” *(Ps 50)* in “Oče naš”; 6za rajne brate “Iz globočine kličem” *(Ps 129)* in “Oče naš”. 7Knjige imajo lahko samo tiste, ki so potrebne za opravljanje molitvenega bogoslužja. 8Tudi laikom, ki znajo brati, naj bo dovoljeno imeti psalterij. 9Tistim pa, ki ne znajo brati, ni dovoljeno imeti knjig. 10Laiki naj molijo vero, štirindvajset očenašev s “Slava Očetu” za jutranjice, pet za hvalnice; za prvo uro vero in sedem očenašev s “Slava Očetu”; za tretjo, šesto in deveto uro po sedem za vsako od njih; za večernice dvanajst; za sklepno molitveno uro vero in sedem očenašev s “Slava Očetu”; za rajne sedem očenašev in “Gospod, daj jim večni pokoj”; in za pomanjkljivosti in malomarnosti bratov vsak dan po tri očenaše.

11Prav tako naj se vsi bratje postijo od praznika vseh svetih do božiča in od Gospodovega razglašenja, ko se je naš Gospod začel postiti, do velike noči. 12Ob drugih časih se po našem načinu življenja niso dolžni postiti, razen ob petkih. 13In po evangeliju jim je dovoljeno jesti vse jedi, “ki se jih prednje postavi” *(Lk 10,8)*.

***IV. Odnosi med predstojniki in drugimi brati***

1V Gospodovem imenu! 2Vsi bratje, ki so postavljeni za ministre in služabnike drugim bratom, naj v provincah ter v krajih, kjer prebivajo, nameščajo svoje brate in jih pogosto obiskujejo ter duhovno opominjajo in spodbujajo.

3In vsi ostali moji blagoslovljeni bratje naj se jim prizadevno pokoravajo v tem, kar zadeva dušno zveličanje in ni v nasprotju z našim načinom življenja.

4V medsebojnih odnosih naj se ravnajo po Gospodovih besedah: “Vse torej, kar hočete, da bi ljudje vam storili, storite tudi vi njim” *(Mt 7,12)*; 5in: “Česar nočeš, da bi drugi tebi storil, tega ne stori drugemu” *(Tob 4,16)*. 6Ministri in služabniki naj se spominjajo, kar pravi Gospod: “Nisem prišel, da bi se mi streglo, temveč, da bi sam stregel” *(Mt 20,28)*; in da jim je zaupana skrb za duše bratov, za katere bodo morali dajati na sodni dan obračun pred Gospodom Jezusom Kristusom, če bi se kaj izgubilo po njihovi krivdi ali zaradi njihovega slabega zgleda.

***V. Poboljševanje bratov, ki se pregrešijo***

1Čujte nad svojimi dušami in dušami vaših bratov, kajti “strašno je pasti v roke živega Boga” *(Heb 10,31)*. 2A če bi kdo od ministrov kateremu izmed bratov ukazal kaj proti našemu življenju ali proti njegovi duši, ga brat ni dolžan ubogati. Kajti ni pokorščina tam, kjer gre za prekršek ali greh. 3Toda vsi bratje, ki so podrejeni ministrom in služabnikom, naj razumno in skrbno pazijo na dela ministrov in služabnikov.

4Če bi pa opazili, da se kdo izmed njih ravna po mesu in ne po duhu, kakor to zahteva pravilno ravnanje našega življenja, naj ga po tretjem opominu, če se ne poboljša, na binkoštnem kapitlju prijavijo ministru in služabniku vsega bratstva, ne oziraje se na ugovarjanje.

5Če bi med brati v kateremkoli kraju bil kak brat, ki bi hotel živeti po mesu in ne po duhu, naj ga bratje, s katerimi živi skupaj, ponižno in skrbno opomnijo, poučijo in posvarijo. 6Če se po tretjem opominu ne bi hotel poboljšati, naj ga čimprej pošljejo k njegovemu ministru in služabniku ali pa njegovega ministra in služabnika o njem obvestijo. Ta minister in služabnik pa naj stori z njim, kakor pred Bogom misli, da je najprimerneje.

7Vsi bratje, tako ministri in služabniki kakor drugi, naj pazijo, da se zaradi greha ali slabega zgleda koga drugega ne bodo vznemirjali ali jezili, kajti hudobni duh jih hoče zaradi greha enega samega človeka pokvariti mnogo. 8Marveč kolikor najbolje morejo, naj duhovno pomagajo tistemu, ki je grešil; kajti “ne potrebujejo zdravnika zdravi, ampak bolni” *(Mt 9,12)*.

9Prav tako naj noben brat ne bo oblasten ali gospodovalen, zlasti ne medsebojno. 10Gospod namreč pravi v evangeliju: “Vladarji ljudstev gospodujejo nad njimi in velikaši izvršujejo nad njimi oblast. Med brati naj ne bo tako; 11ampak kdorkoli med njimi hoče biti velik, naj postane njihov strežnik” *(Mt 20,25-27)* in služabnik; 12in “kdor je med njimi največji, naj bo kakor najmanjši” *(Lk 22,26)*.

13Nobeden izmed bratov naj ne stori ali reče česa slabega drugemu; 14nasprotno, v duhu ljubezni naj radovoljno služijo drug drugemu in se drug drugemu pokoravajo. 15To je prava in sveta pokorščina našega Gospoda Jezusa Kristusa.

16Vsi bratje naj vedo: kolikokrat bi se oddaljili od Gospodovih zapovedi in bi blodili zunaj pokorščine, so po prerokovih besedah “prekleti zunaj pokorščine” *(Ps 118,21)*, dokler vedoma vztrajajo v takem grehu. 17In dokler vztrajajo v Gospodovih zapovedih, ki so jih obljubili po svetem evangeliju in s svojim življenjem, naj vedo, da ostajajo v pravi pokorščini; in Gospod naj jih blagoslavlja.

***VI. Zatekanje bratov k ministrom; noben brat naj se ne imenuje prior***

1Če se bratje, najsi bodo kjerkoli, ne morejo držati našega življenja, naj se čimprej zatečejo k svojemu ministru in mu to povedo. 2Minister pa naj tako prizadevno poskrbi zanje, kakor bi želel zase, če bi se znašel v podobnih okoliščinah. 3In nihče naj se ne imenuje “prior”, marveč naj se vsi brez razlike imenujejo “manjši bratje”. 4In drug drugemu naj umivajo noge *(prim. Jn 13,14)*.

***VII. Način služenja in dela bratov***

1V katerihkoli krajih živijo bratje pri drugih, da jim služijo ali delajo zanje, naj ne bodo zakladničarji ali tajniki, pa tudi ne upravniki v hišah tistih, katerim služijo. Tudi naj ne sprejemajo nobenega opravila, ki bi povzročalo pohujšanje ali bi škodovalo njihovi duši *(Mr 8,36)*. 2Ostanejo naj marveč manjši od vseh in podrejeni vsem, ki živijo v isti hiši.

3Bratje, ki znajo delati, naj delajo in opravljajo tisto obrt, ki jo znajo, če ni v nasprotju z zveličanjem duše in če jo morejo pošteno opravljati. 4Kajti prerok pravi: “Od sadu svojega truda boš jedel, srečen boš in dobro ti bo” *(Ps 127,2)*. 5In apostol pravi: “Kdor noče delati, naj tudi ne je” *(2 Tes 3,10)*. 6In še: “Vsakdo naj ostane v tisti obrti in službi, kjer je bil poklican” *(1 Kor 7,24)*. 7Kot nagrado za svoje delo smejo sprejemati vse, kar jim je potrebno, razen denarja. 8Kadar bi bilo potrebno, naj gredo in prosijo za miloščino kakor drugi ubogi. 9Dovoljeno pa naj jim bo imeti orodje in priprave, ki jih potrebujejo za svojo stroko.

10Vsi bratje naj si vneto prizadevajo za zaposlenost s čim dobrim, kajti pisano je: “Vedno delaj kaj dobrega, da te hudobni duh najde zaposlenega”, 11in spet: “Brezdelje je sovražnik duše”. 12Zato morajo božji služabniki vedno vztrajno moliti ali kaj dobrega delati.

13Kjerkoli so bratje, v samoti ali drugod, naj se pazijo, da si ne bodo prilaščali nobenega kraja ali ga komu odrekali.

14In kdorkoli bi prišel k njim, prijatelj ali nasprotnik, tat ali razbojnik, vsakega naj prijazno sprejmejo. 15In kjerkoli bratje živijo in v kateremkoli kraju se srečajo, se morajo duhovno in vljudno pogovarjati in se med seboj spoštovati “brez godrnjanja” *(1 Pt 4,9)*. 16Varujejo naj se, da se ne bodo kazali na zunaj žalostne in mrke hinavce; marveč naj se kažejo vesele v Gospodu, vedre in spodobno prijazne *(Flm 4,4-7)*.

***VIII. Bratje naj ne sprejemajo denarja***

1Gospod zapoveduje v evangeliju: “Varujte se vsakršne hudobije in lakomnosti” *(Lk 12,15)*; 2in: “Varujte se, da vam srca ne bodo obtežena z zaskrbljenostjo tega sveta in skrbmi tega življenja” *(Lk 21,34)*. 3Noben brat, kjerkoli je ali kamorkoli gre, naj torej nikakor ne sprejema in ne dovoljuje sprejemati denarja ali novcev, in to niti za obleko niti za knjige niti kot nagrado za kako delo in sploh pod nobeno pretvezo ne, razen če gre za očitno potrebo, v kateri so bolni bratje. Ne smemo namreč denarja in novcev ceniti in vrednotiti kot nekaj bolj koristnega kakor kamenje. 4Tiste, ki hlepijo po denarju in ga cenijo bolj kot kamenje, hoče hudobni duh zaslepiti. 5Varujmo se torej mi, ki smo vse zapustili, da ne bi zaradi takšne malenkosti zapravili nebeškega kraljestva.

6Če bi kje našli denar, naj se zanj ne menimo bolj kakor za prah, ki ga teptamo z nogami. “Nečimrnost čez nečimrnost, vse je nečimrnost” *(Prd 1,2)*.

7Če bi se zgodilo, kar sicer Bog ne daj, da bi kdo od bratov zbiral ali imel denar, razen v že omenjeni potrebi bolnih bratov, ga vsi bratje imejmo za lažnega brata in odpadnika in tatu in razbojnika, ki ima denarnico *(Jn 12,6)*, razen če se resnično spokori. 8Pod nobenim pogojem naj bratje ne sprejemajo niti ne dovoljujejo sprejemati, ne prosijo in ne dovoljujejo prositi denarja za miloščino, ne denarnih sredstev za kake hiše ali kraje. Tudi naj ne spremljajo osebe, ki bi zbirala denar ali denarna sredstva v te namene.

9Vse druge službe, ki ne nasprotujejo našemu načinu življenja, morejo bratje opravljati v teh krajih z božjim blagoslovom. 10Smejo pa bratje sprejemati miloščino za gobavce, ki so v očitni stiski. 11Vendar naj se zelo izogibajo denarju. 12Podobno naj se vsi bratje varujejo, da ne bi zaradi sramotnega dobička hodili po svetu.

***IX. Nabiranje miloščine***

1Vsi bratje naj si prizadevajo slediti ponižnosti in uboštvu našega Gospoda Jezusa Kristusa, in spominjajo naj se, da ne smemo od vsega sveta imeti nič drugega, razen, kakor pravi apostol, “da imamo živež in obleko in da smo s tem zadovoljni” *(1 Tim 6,8)*.

2In veseliti se morajo, kadar se mudijo med nizkimi in preziranimi osebami, med ubožnimi in slabotnimi, med bolniki in gobavci ter berači, ki ob poti prosijo vbogajme.

3Kadar bi bilo potrebno, naj gredo prosit miloščino.

4Tega naj se ne sramujejo, temveč naj se spominjajo, da je naš Gospod Jezus “Kristus, Sin živega Boga” *(Jn 11,27)* Vsemogočnega, “naredil svoj obraz kot kremen” *(Iz 50,7)* in ni bil osramočen. 5Bil je ubog in popotnik ter je živel od miloščine, on sam in blažena Devica in njegovi učenci.

6Kadar bi jih ljudje sramotili in bi jim ne hoteli dati miloščine, naj se za to zahvaljujejo Bogu, saj bodo zaradi sramotenja prejeli veliko čast pred sodnim stolom našega Gospoda Jezusa Kristusa. 7In vedo naj, da sramotenje ne zadene tistih, ki ga trpijo, temveč one, ki ga prizadevajo. 8In miloščina je dediščina in pravica, ki gre ubogim in ki nam jo je pridobil naš Gospod Jezus Kristus.

9Bratje, ki se trudijo, ko jo nabirajo, bodo sami prejeli veliko plačilo, hkrati pa tiste, kateri jim miloščino dajejo, bogatijo in jim pridobivajo plačilo. Kajti propadlo bo vse, kar bodo ljudje zapustili na svetu, samo za ljubezen in za miloščino, ki so jo dajali, bodo prejeli plačilo od Gospoda.

10Z vso zaupnostjo naj odkrivajo drug drugemu svoje potrebe, da bi našli in mu postregli s tem, kar je potrebno. 11In vsakdo naj s stvarmi, ki mu jih v svoji milosti podarja Bog, ljubi in hrani svojega brata, kakor mati ljubi in hrani svojega brata sina.

12In: “Kdor ne jé, naj tistega, ki jé, ne sodi” *(Rim 14,3)*. 13Kadarkoli bi bilo potrebno, naj bo vsem bratom, kjerkoli so, dovoljeno uporabljati vse jedi, katere morejo ljudje jesti, kakor pravi Gospod o Davidu: “Jedel je posvečene hlebe, ki so jih smeli jesti samo duhovniki” *(Mr 2,26)*. 14In pomislijo naj, kaj pravi Gospod: “Varujte se, da vam srca ne bodo obtežena z požrešnostjo in pijanostjo in skrbmi tega življenja in da tisti dan ne pride nad vas nenadoma; 15kajti prišel bo kakor zanka čez vse, ki prebivajo po vsej zemlji” *(Lk 21,34-35)*.

16Podobno naj v času očitne potrebe vsi bratje uporabijo potrebne reči, kakor jim jih Bog podarja v svoji milosti; kajti stiska ne pozna zakona.

***X. Skrb za bolne brate***

1Če kdo izmed bratov zboli, pa naj bi bil kjerkoli, naj ga drugi bratje ne zapustijo, preden ne postavijo enega ali po potrebi več bratov, da mu strežejo, kakor bi sami želeli biti postreženi. 2V skrajnem primeru ga morejo prepustiti kaki drugi osebi, ki ga bo morala oskrbovati v bolezni.

3Bolnega brata pa prosim, naj se za vse zahvaljuje Stvarniku in naj želi, da bi bil takšen, kakršnega hoče Gospod, bodisi zdrav bodisi bolan. Bog namreč vse tiste, ki “jih je vnaprej določil za večno življenje” *(Apd 13,48)*, vzgaja z bodicami nadlog in bolezni ter z duhom skesanosti, kakor pravi Gospod: “Svarim in pokorim tiste, ki jih ljubim” *(Raz 3,19)*. 4Če bi se pa bolni brat vznemirjal ali jezil na Boga ali na brate ali morda trmasto zahteval zdravila in si pretirano želel osvoboditi meso, podvrženo smrti in sovražno duši, bi to delal po navdihu hudega duha; bil bi mesen človek in se ne bi vedel kot brat, ker bi bolj ljubil telo kakor pa dušo.

***XI. Bratje naj se ne prepirajo in ne govorijo slabega drug o drugem, temveč naj se med seboj ljubijo***

1Vsi bratje naj skrbno pazijo, da ne bodo o nikomer govorili slabo in da se ne bodo pričkali z besedami *(2 Tim 2,14)*; 2trudijo naj se marveč, da ohranjajo molk, kadar jim Bog daje milost. 3Naj se ne prepirajo med seboj ne z drugimi; ampak naj se trudijo, da bodo ponižno odgovarjali, rekoč: Nekoristen hlapec sem *(Lk 17,10)*. 4In naj se ne srdijo, kajti: “Vsak, kdor se jezi na svojega brata, zasluži, da pride pred sodbo; in kdor reče svojemu bratu 'tepec' zasluži, da pride pred veliki zbor; kdor pa reče 'norec' zasluži, da pride v peklenski ogenj” *(Mt 5,12)*.

5In ljubijo naj se med seboj, kakor pravi Gospod: “To je moja zapoved, da se ljubite med seboj, kakor sem jaz vas ljubil” *(Jn 15,12)*. 6Medsebojno ljubezen naj pokažejo z dejanji *(prim. Jak 2,18)*, kakor pravi apostol: “Ne ljubimo z besedo, tudi ne z jezikom, temveč v dejanju in resnici” *(1 Jn 3,18)*.

7In “nikogar naj ne sramotijo” *(Tit 3,2)*; 8naj ne godrnjajo; naj ne jemljejo drugim dobrega imena, kakor je pisano: “Podpihovalci in obrekovalci so Bogu odvratni” *(Rim 1,29-30)*. 9Naj bodo skromni in naj kažejo vso krotkost do vseh ljudi *(Tit 3,2)*. 10Nikar naj ne sodijo in obsojajo. 11In nikar naj, kakor pravi Gospod, ne upirajo oči že na najmanjše pregreške drugih *(Lk 6,41; prim. Mt 7,3)*, 12temveč naj rajši v “grenkosti svoje duše” *(Iz 38,15b)* mislijo na svoje grehe.

13Trudijo naj se, da bodo “stopili skozi ozka vrata” *(Lk 13,24)*, kajti Gospod govori: “Ozka so vrata in tesna je pot, ki drži v življenje, in malo jih je, ki jo najdejo” *(Mt 7,14)*.

***XII. Izogibanje slabih pogledov in druženja z ženskami***

1Vsi bratje, kjerkoli so ali kamorkoli gredo, naj se ogibajo slabih pogledov in sestajanja z ženskami. 2Nihče naj se z njimi ne pogovarja na samem ali sam z njimi potuje ali skupno jé pri mizi iz iste sklede. 3Duhovniki naj z njimi govorijo dostojno, kadar jih spovedujejo ali jim dajejo kak duhovni nasvet. 4Noben brat naj ne sprejme prav nobene ženske “v pokorščino”, temveč naj ji da duhovni nasvet, potem pa naj (ženska) dela pokoro, kjer hoče.

5Vsi se močno varujmo, da sebe in vse svoje ude ohranimo v čistosti; Gospod namreč pravi: “Vsak, kdor gleda žensko, da jo poželi, je v svojem srcu z njo že prešuštvoval” *(Mt 5,28)*. 6In apostol: “Mar ne veste, da so vaši udje tempelj Svetega Duha?” *(prim. 1 Kor 6,11)* Zatorej kdor bo oskrunil božji tempelj, tega bo Bog pogubil *(prim. 1 Kor 3,17)*.

***XIII. Kaznovanje prestopkov proti čistosti***

1Če bi se kdo od bratov po zapeljevanju hudega duha pregrešil proti čistosti, naj mu bo odvzeta redovna obleka, ki jo je izgubil s svojo grdo pregreho; docela naj jo odloži in naj bo povsem izključen iz našega reda. 2Potem naj dela pokoro za grehe.

***XIV. Kako naj bratje hodijo po svetu***

1Kadar bratje hodijo po svetu, naj ne jemljejo ničesar na pot, “ne torbe ne mošnje ne kruha ne denarja ne palice” *(Lk 9,3)*. 2“In v katerokoli hišo vstopijo, naj najprej rečejo: 'Mir tej hiši'. 3V tisti hiši pa ostanite ter jejte in pijte, kar imajo” *(Lk 10,4-8)*. 4Hudobnežu naj se ne upirajo *(Mt 5,39)*; marveč če jih kdo bije po enem licu, naj mu nastavijo še drugo. 5In če jim kdo vzame plašč, naj mu pustijo še suknjo. 6Vsakemu kdor jih prosi, naj dajo, in od tistega, ki jemlje, kar je njihovega, naj ne zahtevajo nazaj *(Lk 6,29-30)*.

***XV. Bratje naj nimajo živine in naj ne jezdijo***

1Naročam vsem svojim bratom, klerikom in laikom, naj nikakor in nikjer, kamor bodo šli ali kjer bodo prebivali, nimajo živine ne pri sebi ne pri drugih ne kako drugače. 2Prav tako naj jim ne bo dovoljeno jezditi, razen v bolezni ali v veliki sili.

***XVI. Tisti, ki bodo šli med Saracene in druge nevernike***

1Gospod govori: “Glejte, pošiljam vas kakor ovce med volkove. 2Bodite torej previdni kakor kače in preprosti kakor golobje!” *(Mt 10,16)*. 3Katerikoli brat bi torej hotel oditi med Saracene ali druge nevernike, naj gre z dovoljenjem svojega ministra in služabnika. 4Ta naj jim podeli dovoljenje in jim ne nasprotuje, če vidi, da bi oni bili sposobni. Gospodu bo namreč moral dajati odgovor, če bo v tem ali v čem drugem ravnal premalo razsodno.

5Bratje, ki bodo šli, lahko med neverniki duhovno bivajo na dva načina. 6Prvi način je ta, da ne povzročajo prepirov in prerekanj; “podvržejo naj se marveč zaradi Boga vsaki človeški ustanovi” *(1 Pt 2,13)* in priznajo, da so kristjani. 7Drugi način pa je ta: ko bodo videli, da je Gospodu všeč, naj oznanjajo božjo besedo, da bi začeli verovati v vsemogočnega Boga, Očeta in Sina in Svetega Duha, Stvarnika vesolja, Sina Odrešenika in Zveličarja, in da bi se dali krstiti in bi postali kristjani, kajti “če se kdo ne prerodi iz vode in Svetega Duha, ne more stopiti v božje kraljestvo” *(Jn 3,5)*.

8To in še drugo, kar je Gospodu všeč, naj govorijo njim in drugim. Saj Gospod v evangeliju pravi: “Vsakega, kdor bo mene priznal pred ljudmi, bom jaz priznal pred svojim Očetom, ki je v nebesih” *(Mt 10,32)*; 9in “kdor se bo sramoval mene in mojih besed, tega se bo sramoval Sin človekov, kadar pride v svojem veličastvu in veličastvu Očeta in vseh svetih angelov” *(Lk 9,26)*.

10Vsi bratje, kjerkoli so, naj se spominjajo, da so sebe in svoja telesa dali in prepustili našemu Gospodu Jezusu Kristusu; 11in iz ljubezni do njega se morajo izpostaviti vidnim in nevidnim sovražnikom. Saj pravi Gospod: “Kdor bo svoje življenje izgubil zaradi mene, ga bo rešil” *(Mk 8,35)* za večno življenje *(Mt 25,46)*. 12“Blagor njim, ki so zaradi pravice preganjani, zakaj njih je nebeško kraljestvo” *(Mt 5,10)*. 13“Če so preganjali mene, bodo preganjali tudi vas” *(Jn 15,20b)*. 14“Kadar vas preganjajo v enem mestu, bežite v drugo” *(Mt 10,23)*. 15“Blagor vam, kadar vas bodo ljudje sovražili in vas preklinjali, preganjali, ločevali, sramotili in vaše ime zavrgli kot hudodelno in ko bodo zaradi mene vse hudo zoper vas lažnivo govorili. 16Veselite se tisti dan in radujte, zakaj vaše plačilo v nebesih je veliko” *(Mt 5,11-12)*. 17“Pravim pa vam, svojim prijateljem, ne bojte se jih! 18Ne bojte se tistih, ki umorijo telo, potem pa ne morejo nič več storiti” *(Mt 10,28; Lk 12,4)*. 19“Glejte, da se ne daste zbegati” *(Mt 24,6b)*. 20“S svojo stanovitnostjo si boste pridobili svoje življenje” *(Lk 21,19)*. 21“Kdor pa bo vztrajal do konca, ta bo rešen” *(Mt 10,22)*.

***XVII. Pridigarji***

1Noben brat naj ne pridiga, če bi to bilo proti običaju in predpisom svete rimske Cerkve in če bi mu njegov minister tega ne dovolil. 2Minister pa naj pazi, da ne bi komu tega dovolil nepremišljeno. 3Toda vsi bratje naj pridigajo z deli. 4Noben minister ali pridigar naj si ne prilašča služenja bratom ali službe pridiganja, temveč naj, kadarkoli mu bo ukazano, brez vsakega ugovarjanja, zapusti svojo službo.

5Zato pri ljubezni, ki je Bog *(1 Jn 4,8)*, rotim vse svoje brate pridigarje, govornike in delavce, tako klerike kakor laike, naj si prizadevajo, da bodo “v vsem ponižni”; 6da se ne ponašajo, da se v sebi ne veselijo in se ne bahajo znotraj zaradi lepih besed in dobrih del, skratka zaradi nobene dobrine, ki jo Bog napravi ali izreče ali izvrši v njih ali po njih, kakor pravi Gospod: “Vendar se ne veselite, da so vam duhovi pokorni.” *(Lk 10,20)*.

7In zatrdno vedimo, da nam ne pripada nič, razen zablod in grehov. 8Moramo se marveč bolj veseliti, kadar “pridemo v razne preizkušnje” *(Jak 1,2)* in kadar prenašamo najrazličnejše dušne in telesne nadloge in stiske na tem svetu zaradi večnega življenja.

9Vsi bratje se torej varujmo slehernega napuha in nečimrnosti. In zatrdno vedimo, da nam ne pripada nič, razen zablod in grehov. 10Čuvajmo se modrosti tega sveta in mesenega mišljenja. 11Duh mesenosti si namreč zelo prizadeva za besede, malo pa za dejanja; 12in ne išče bogovdanosti in svetosti v notranjosti duha, temveč hoče in želi bogovdanost in svetost razkazovati na zunaj. 13To so tisti, o katerih pravi Gospod: “Resnično, povem vam, prejeli so svoje plačilo” *(Mt 6,2)*.

14Gospodov duh pa hoče, da svoje telo mrtvimo in preziramo, omalovažujemo in premagujemo; 15ta Gospodov duh si prizadeva za ponižnost in potrpežljivost, za čist, preprost in resničen mir duha. 16Vedno si nad vse želi strahu božjega in božje modrosti ter božje ljubezni Očeta in Sina in Svetega Duha.

17Darujmo najvišjemu in vzvišenemu Gospodu Bogu vse dobrine;
in priznavajmo, da so vse njegove
ter se za vse zahvaljujmo njemu,
od katerega prihaja vse dobro.
18On je najvišji in vzvišeni,
edini resnični Bog.
On, od katerega je vse dobro,
On, ki je edini dober *(prim. Lk 18,19)*,
naj ima in njemu naj bo
vrnjeno in On naj prejema
vso čast in spoštovanje,
vso hvalo in poveličevanje,
vso zahvalo in slavo.
19In kadar vidimo ali slišimo,
da kdo zlo govori ali dela ali da preklinja Boga,
tedaj mi govorimo dobro, delajmo dobro
in hvalimo Boga, ki je poveličevan vekomaj.
Amen.

***XVIII. Sestajanje ministrov***

1Vsak minister se more vsako leto sestati s svojimi brati, kjerkoli bi se jim zdelo primerno, in to na praznik nadangela Mihaela, da se pogovori o vsem, kar se nanaša na Boga. 2Na kapitelj na binkoštni praznik pri cerkvi svete Marije v Porcijunkuli naj pridejo vsi ministri iz dežel onkraj morja ali onkraj Alp vsaka tri leta, ostali predstojniki pa enkrat na leto, razen če bi minister in služabnik vsega bratstva drugače odredil.

***XIX. Bratje naj živijo katoliško***

1Vsi bratje naj bodo katoličani, živijo in govorijo naj katoliško. 2Če bi se kdo v besedi ali v dejanju oddaljil od katoliške vere in katoliškega življenja ter bi se ne poboljšal, naj bo dokončno odstranjen iz našega bratstva. 3Vse klerike in vse redovnike imejmo za gospodarje v tem, kar se nanaša na zveličanje duše in se ne oddaljuje od našega reda; in spoštujmo v Gospodu njihovo duhovništvo, njihovo delovanje in službo.

***XX. Spovedovanje bratov in prejemanje telesa in krvi našega Gospoda Jezusa Kristusa***

1Moji blagoslovljeni bratje, kleriki in laiki, naj se spovedujejo svojih grehov našim redovnim duhovnikom. 2Če tega ne bi mogli, naj se spovedujejo pri drugih razsodnih in katoliških duhovnikih. Zavedajo naj se in se trdno držijo prepričanja, da bodo tedaj, če od kateregakoli katoliškega duhovnika prejmejo pokoro in odvezo, brez vsakega dvoma odvezani od grehov, če bodo opravili naloženo pokoro ponižno in vestno.

3Če pa tedaj ne bi mogli priti do duhovnika, naj se spovedo svojemu bratu, kakor pravi apostol Jakob: “Priznavajte drug drugemu svoje grehe” *(Jak 5,16)*. 4Vendar naj ne opuste zateči se k duhovniku, kajti samo duhovnikom je podeljena oblast zavezovati in razvezovati. 5Tako skesani in spovedani naj z veliko ponižnostjo ter s spoštovanjem prejemajo telo in kri našega Gospoda Jezusa Kristusa, spominjajoč se Gospodovih besed: “Kdor jé moje meso in pije mojo kri, ima večno življenje” *(Jn 6,54)* 6in: “To delajte v moj spomin” *(Lk 22,19)*.

***XXI. Kako morejo bratje hvaliti in spodbujati***

1Vsi bratje morejo, kadarkoli bi se jim zdelo primerno, z božjim blagoslovom med katerimikoli ljudmi oznanjati to ali podobno spodbudo in hvalnico:

2Bojte se Boga in ga častite,
hvalite in slavite
ter se mu zahvaljujte *(1 Tes 5,18)*;
molite Gospoda, vsemogočnega Boga,
kot Enega in kot Trojico,
Očeta in Sina in Svetega Duha,
stvarnika vesolja;
3“Spokorite se” *(Mt 3,2)*
“in prinašajte vreden sad pokore” *(Lk 3,8)*,
ker bomo kmalu umrli.
4“Dajte in se vam bo dalo.
5Odpuščajte in vam bo odpuščeno” *(Lk 6,37-38)*.
6“Če ne odpustite ljudem njihovih grehov,
vam tudi Gospod
ne bo odpustil vaših grehov” *(Mr 11,26)*.
Spovejte se vseh svojih grehov.
7Blagor njim, ki umrejo spokorjeni,
kajti šli bodo v nebeško kraljestvo.
8Gorje njim, ki umrjejo nespokorjeni,
kajti sinovi hudobnega duha bodo,
ker delajo njegova dela *(Jn 8,44)*,
in bodo šli v večni ogenj.
9Varujte se vsakega zla in se ga vzdržujte,
do konca vztrajajte v dobrem.

***XXII. Opominjanje bratov***

1Imejmo v mislih, bratje, kaj pravi Gospod: “Ljubite svoje sovražnike in dobro delajte njim, ki vas sovražijo” *(Mt 5,44)*. 2Saj je tudi naš Gospod Jezus Kristus, po čigar stopinjah moramo hoditi *(1 Pt 2,21)* svojega izdajalca imenoval prijatelja *(prim. Mt 26,50)* in se svojim krvnikom prostovoljno izročil. 3Naši prijatelji so torej vsi tisti, ki nam po krivici prizadevajo nadloge in stiske, sramotenja in krivice, bolečine in muke, mučeništvo in smrt. 4Močno jih moramo ljubiti, saj nam z vsem, kar nam storijo, pripravljajo večno življenje.

5Sovražiti nam je treba svoje telo z njegovimi zablodami in grehi; kajti z mesenim življenjem nam hoče ugrabiti ljubezen do Jezusa Kristusa in večno življenje ter samega sebe z vsemi pahniti v večno pogubljenje. 6Zaradi svoje krivde smo namreč gnusni, bedni in nasprotniki dobrega, nagnjeni in pripravljeni za hudobijo, 7prav kakor pravi Gospod v evangeliju: “Iz srca prihajajo in izhajajo hudobne misli, nečistovanje, razuzdanost, umori, kraje, skopost, malopridnost, zvijača, nesramnost, zavist, kriva pričevanja, bogokletstvo, nespamet. 8Vse te hudobije prihajajo od znotraj iz človekovega srca in prav te človeka omadežujejo” *(Mr 7,21-23; prim. Mt 15,19)*.

9Zdaj pa, ko smo zapustili svet, ne smemo delati nič drugega, kakor da izpolnjujemo Gospodovo voljo in, da ugajamo Bogu.

10Skrbno se varujmo, da bi ne bili zemlja kraj pota, ali kamnita ali trnjeva, kakor pravi Gospod v evangeliju: 11“Seme je božja beseda. 12Katero je padlo poleg poti in je bilo pohojeno, so tisti, ki poslušajo besedo in je ne razumejo, 13pride hudič in vzame vsejano v njihovih srcih, in odnese besedo iz njihovih src, da se ne bi po veri rešili.

14Katero pa je padlo na skalo, so tisti, ki z veseljem sprejmejo besedo, brž ko jo slišijo. 15Ko pa se začne stiska in preganjanje zaradi besede, se takoj pohujšajo. Ti nimajo korenine v sebi, ampak so nestanovitni *(prim. Mr 4,16)*, ker verujejo le nekaj časa, v skušnjavah pa odpadejo *(Lk 8,13)*.

16Katero pa je padlo med trnje, so tisti, ki božjo besedo slišijo, pa gredo ter se v skrbeh, nadlogah tega sveta in bogastvu in nasladnosti življenja zaduše in ne obrode sadu.

17Katero pa je bilo vsejano v dobro zemljo, so tisti, ki besedo slišijo, razumejo in ohranijo v dobrem in plemenitem srcu ter obrodijo sad v potrpljenju” *(Lk 8,11b-15; prim. Mt 13,19-23; Mr 4,15-20)*.

18In zato mi, bratje, po Gospodovih besedah “pustimo, da mrtvi pokopljejo svoje mrtve” *(Mt 8,22)*.

19Zelo se varujmo hudobije in zvijačnosti Satana, ki noče, da bi človek dvigal duha in srce h Gospodu Bogu; 20Satan hodi okrog v želji, da bi se pod pretvezo kakega plačila ali pomoči polastil človekovega srca in udušil v spominu Gospodovo besedo in njegove zapovedi; s posvetnimi skrbmi in željami želi zaslepiti človekovo srce in se v njem naseliti, kakor pravi Gospod: 21“Kadar nečisti duh odide iz človeka, hodi po suhih krajih brez vode in išče pokoja, pa ga ne najde. Tedaj pravi: 22'Vrniti se hočem v svojo hišo, od koder sem izšel'. 23Pride in jo najde prazno, pometeno in okrašeno. 24Tedaj gre in si privzame sedem drugih duhov, hujših kot je sam, in gredo vanjo in v njej prebivajo. In končno stanje tega človeka je hujše od prejšnjega” *(Mt 12,43-45; prim. Lk 11,24-26)*.

25Zato pa, vsi bratje, se varujmo, da ne bi pod pretvezo kakega plačila ali dela ali pomoči pogubili svojega duha in srca ali ju odvrnili od Gospoda. 26V sveti ljubezni, “ki je Bog” *(1 Jn 4,16)*, prosim vse brate, tako ministre kakor druge, naj odstranijo sleherno oviro, naj opustijo vsakršno skrb in zaskrbljenost ter naj po svojih najboljših močeh poskrbijo, da bodo vsi služili Gospodu Bogu, ga ljubili, častili in molili s čistim srcem in neomadeževano dušo, kajti Bog to želi bolj kot vse drugo.

27Vedno pripravljajmo v sebi bivališče in domovanje njemu, ki je Gospod, vsemogočni Bog, Oče in Sin in Sveti Duh, njemu, ki je rekel: “Čujte torej vsak čas in prosite, da bi mogli ubežati vsemu hudemu, ki bo prišlo, in obstati pred Sinom človekovim” *(Lk 21,36)*. 28In: “Kadar se postavite k molitvi, recite: 'Oče naš, ki si v nebesih'” *(Mr 11,25)*. 29Molímo ga s čistim srcem, kajti “treba je vedno moliti in se ne naveličati” *(Lk 18,1)*. 30“Oče namreč hoče takih molivcev” *(Jn 4,23)*. 31“Bog je duh in kateri ga molijo, ga morajo moliti v duhu in resnici” *(Jn 4,24)*.

32Zatekajmo se k njemu kot “pastirju in varuhu naših duš” *(Pt 2,25)*, ki pravi: “Jaz sem dobri pastir, ki pasem svoje ovce in svoje življenje dam za svoje ovce” *(prim. Jn 10,11-15)*. 33“Vi vsi pa ste bratje. 34Tudi nikogar na zemlji ne kličite 'oče', zakaj eden je vaš Oče, ki je v nebesih. 35Tudi se ne imenujte učitelji, zakaj eden je vaš učitelj, ki je v nebesih” *(Mt 23,8-10)*. 36“Če ostanete v meni in moje besede ostanejo v vas, prosite, karkoli hočete, in se vam bo zgodilo” *(Jn 15,17)*. 37“Kjerkoli sta dva ali so trije zbrani v mojem imenu, tam sem jaz sredi med njimi” *(Mt 18,20)*. 38“Glejte, jaz sem z vami vse do dovršitve sveta” *(Mt 28,20)*. 39“Besede, ki sem vam jih govoril, so duh in življenje” *(Jn 6,64)*. 40“Jaz sem pot, resnica in življenje” *(Jn 14,6)*.

41Držimo se torej besed, življenja in nauka in svetega evangelija njega, ki je usmiljeno prosil za nas svojega Očeta in nam razodel njegovo ime, ko je rekel: “Oče, poveličaj svoje ime” in “Poveličaj svojega Sina, da Sin poveliča tebe.” *(Jn 17,1)*. 42“Oče, razodel sem tvoje ime ljudem, katere si mi dal *(Jn 17,6)*. Zakaj besede, ki si mi jih dal, sem dal njim; oni so jih sprejeli in so spoznali, da sem izšel od tebe, in verovali, da si me poslal ti. 43Zanje prosim. Ne prosim za svet, 44ampak za tiste, katere si mi dal, ker so tvoji; in vse, kar je moje, je tvoje *(Jn 17,8-10)*. 45Sveti Oče, ohrani v svojem imenu te, ki si mi jih dal, da bodo eno kakor midva *(Jn 17,11)*. 46O tem govorim na svetu, da bi imeli v sebi veselje. 47Jaz sem jim izročil tvojo besedo in svet jih je sovražil, ker niso od sveta, kakor jaz nisem od sveta. 48Ne prosim, da jih vzameš s sveta, ampak da jih varuješ hudega *(Jn 17,13-15)*.

49Posveti jih v resnici; 50tvoja beseda je resnica. 51Kakor si mene poslal na svet, sem tudi jaz nje poslal v svet. 52In jaz se posvečujem zanje, da bodo tudi oni posvečeni v resnici.

53A ne prosim samo zanje, ampak tudi za tiste, ki bodo po njihovi besedi verovali vame *(prim. Jn 17,17-20)*, da bodo vsi eno in bo svet spoznal, da si me ti poslal in da jih ljubiš, kakor si ljubil mene *(Jn 17,23)*. 54Razodeval jim bom tvoje ime, da bo ljubezen, s katero si me ljubil, v njih, in jaz v njih *(prim. Jn 17,26)*. 55Oče, hočem, naj bodo tudi ti, katere si mi dal, z menoj tam, kjer sem jaz: da bodo gledali tvojo slavo v tvojem kraljestvu” *(Jn 17,6-26)*. Amen.

***XXIII. Molitev, hvala in zahvala***

1Vsemogočni, najsvetejši, najvišji
in najvzvišenejši Bog,
sveti in pravični Oče,
Gospod, ti Kralj nebes in zemlje,
zahvaljujemo se ti zaradi tebe samega,
ker si po svoji sveti volji
in po svojem edinem Sinu,
s Svetim Duhom
ustvaril vse, kar je duhovnega in telesnega,
nas pa naredil
po svoji podobi in sličnosti
ter nas postavil v raj *(prim. 1 Mz 1,26;2,25)*;
2in mi smo padli po svoji krivdi.
3Zahvaljujemo se ti,
ker si nas po svojem Sinu ustvaril in
po svoji
sveti “ljubezni, s katero si nas ljubil” *(Jn 17,26)*
dal, da se je sam pravi Bog in pravi človek
rodil iz slavne in preblažene ter svete vedno device Marije;
in si hotel nas, jetnike,
odkupiti z njegovim križem, krvjo in smrtjo.
4In zahvaljujemo se ti,
ker bo tvoj Sin
spet prišel v slavi svojega veličastva,
da bo poslal v večni ogenj preklete,
ki se niso spokorili
in te niso spoznali;
tistim pa, ki so te spoznali in molili
ter ti v spokornosti služili,
bo rekel:
“Pridite, blagoslovljeni mojega Očeta,
prejmite kraljestvo, ki vam je pripravljeno od začetka sveta” *(Mt 25,34)*.
5Ker pa mi, ubogi in grešniki, nismo vredni,
da te imenujemo,
zato ponižno prosimo,
naj se ti tvoj ljubljeni Sin,
naš Gospod Jezus Kristus
“nad katerim imaš veselje” *(Mt 11,5)*,
zahvaljuje skupaj s Tolažnikom Svetim Duhom za vse,
kakor je tebi in njemu všeč.
On, po katerem si nam storil tako velike reči,
ti vedno zadostuje v vsem. Aleluja.

6In zaradi tvoje ljubezni ponižno prosimo slavno mater, preblaženo Marijo, vedno devico, blažene Mihaela, Gabriela in Rafaela ter vse zbore blaženih serafov in kerubov, prestolov in gospostev, vladarstev in oblasti, moči, angelov in nadangelov, blaženega Janeza Krstnika, Janeza Evangelista, Petra in Pavla ter blažene očake in preroke, nedolžne otročiče, apostole in evangeliste, učence in mučence, izpovedovalce in device, blaženega Elija in Henoha in vse svetnike, ki so bili in bodo in ki so. Vsi ti naj se, kakor je tebi všeč, zahvaljujejo za vse te dobrote tebi, najvišjemu, pravemu, večnemu in živemu Bogu, skupaj s tvojim preljubim Sinom, našim Gospodom Jezusom Kristusom, in Svetim Duhom Tolažnikom na veke vekov. Amen. Aleluja.

7Mi vsi manjši bratje, nekoristni hlapci, ponižno prosimo in rotimo vse, ki v sveti katoliški in apostolski Cerkvi hočejo služiti Gospodu Bogu, vse cerkvene redove, duhovnike, diakone, subdiakone, akolite, eksorciste, lektorje, ostiarije in vse klerike, vse redovnike in redovnice, vse konverze in vse otroke, ubožce in stiskane, kralje in kneze, delavce in kmete, hlapce in gospodarje, vse device, vse vdržne in poročene, laike, moške in ženske, vse nedorasle in doraščajoče, mlade in stare, zdrave in bolne, vse majhne in velike, in vse narode, ljudstva, rodove in jezike *(Raz 5,9;7,9)*, vse narodnosti in vse ljudi kjerkoli po širnem svetu, kar jih je in še bodo - mi vsi manjši bratje, nekoristni hlapci ponižno prosimo in molimo -, da bi vsi mi vztrajali v pravi veri in spokornosti, saj se drugače nihče ne more zveličati.

8Vsi naj z vsem srcem, z vso dušo, z vsem mišljenjem, z vso močjo in vztrajnostjo, z vsem razumom in z vsemi silami *(prim. 5 Mz 6,5; Mr 12,30.33; Lk 10,27)*, z vsem naporom, z vsem čustvom, z vsemi željami, z vsem hrepenenjem in hotenjem ljubimo Gospoda Boga, ki je nam vsem dal in nam daje vse telo in vso dušo in vse življenje; ki nas je ustvaril in odrešil in nas bo samo po svojem usmiljenju zveličal; ki je nam bednim in ubogim, trohljivim in pokvarjenim, nehvaležnim in hudobnim storil in dela vse dobro.

9Ne hrepenim torej po ničemer drugem,
naj nočemo nič drugega,
naj nas nič drugega ne privlači in veseli,
kakor edino le naš Stvarnik,
Odrešenik in Zveličar,
edini pravi Bog,
ki je popolno dobro,
vse dobro, celo dobro,
resnično in najvišje dobro,
ki je “edini dober” *(Lk 18,19)*,
blag in krotak, sladak in prijeten;
ki je edini svet,
pravičen, resničen, svet in pokončen, ki je edini dobrotljiv,
nedolžen in čist;
od katerega in po katerem in v katerem
je vse odpuščanje, vsa milost, vsa slava
vseh spokornikov in pravičnih,
vseh blaženih, ki se v nebesih skupaj radujejo.
10Nič naj nas torej ne ovira,
nič ne ločuje,
nič naj se ne postavlja vmes!
11Kjerkoli smo mi vsi, na vsakem kraju,
ob vsaki uri in ob vsakem času,
vsak dan in nenehno,
resnično in ponižno verujmo
in v srcu ohranjajmo in ljubimo,
častimo, molimo in služimo,
hvalimo in poveličujmo,
slavimo in povzdigujmo,
proslavljajmo in se zahvaljujmo
najvišjemu in najvzvišenejšemu večnemu Bogu,
Trojici in Enosti,
Očetu in Sinu in Svetemu Duhu,
Stvarniku vsega,
Odrešeniku vseh,
ki verujejo in upajo vanj
in ga ljubijo.
On je brez začetka in brez konca,
nespremenljiv, neviden, nepovedljiv,
neizrekljiv, nedoumljiv, neizsleden, blagoslovljen, hvalevreden, slaven,
nad vse poveličevan, veličasten in vzvišen,
blag, ljubezniv, razveseljiv
in ves nad vse zaželen
na veke. Amen.

***XXIV. Sklep***

1V Gospodovem imenu prosim vse brate, naj si prisvojijo vsebino in smisel tistega, kar je v tem načinu življenja zapisano v zveličanje naše duše, in se v svojem spominu pogosto v to poglabljajo. 2In prosim Boga, naj on sam, ki je vsemogočen, trojstven in eden, blagoslavlja vse, ki o tem poučujejo druge, se tega sami uče, se tega drže in si to kličejo v spomin ter izpolnjujejo, kar je tam napisano za naše zveličanje. 3In rotim vse, ko jim poljubljam noge, naj to zelo ljubijo, spolnjujejo in ohranjajo.

4Ob sklicevanju na vsemogočnega Boga in na gospoda papeža ter na temelju pokorščine jaz, brat Frančišek, odločno zapovedujem in ukazujem, naj nihče temu, kar je v tem načinu življenja napisanega, ničesar ne odvzame in prav ničesar ne doda; in bratje naj nimajo drugega Vodila.

5Slava Očetu in Sinu in Svetemu Duhu. Kakor je bilo v začetku tako zdaj in vselej in vekomaj. Amen.